Para outras páxinas con títulos homónimos véxase: Dorna (homónimos).
**Dorna Sports**, S.L. é a empresa organizadora do Campionato do Mundo de Motociclismo celebrado baixo a marca MotoGP, da que posúe os dereitos de explotación comercial desde 1992.

Historia
--------

Foi fundada polo Banco Banesto, daquela dirixido polo banqueiro galego Mario Conde, en 1988, orixinalmente co nome de **Dorna Promoción del Deporte**/ **Dorna Promotion of Sports**, a empresa foi vendida a CVC Capital Partners (Citibank) en 1998 e pasou a denominarse **Dorna Sports**. O custo aproximado da compra foi de 80 millóns de dólares, dos cales a metade foi destinada a saldar a débeda da compañía. Hardy McLain, un dos fundadores de CVC e antigo director de Citibank nomeou presidente de Dorna a Carmelo Ezpeleta.
Ten sede en Madrid e conta con oficinas e filiais en Barcelona, Ámsterdam, Londres e Roma. Desde 2006, o accionista maioritario é o fondo de investimento Bridgepoint Capital.

Desde 2001 tamén posúe os dereitos comerciais e televisivos do Campionato do mundo de Supercross GP e, desde 2013, do Campionato do mundo de Superbikes. A compañía tamén participa na administración e promoción doutros eventos como o Campionato do Mundo de Trial Indoor e Outdoor Trial.

#### Venda

En 2005, CVC Capitals Partners anunciou a súa intención de investir na Fórmula 1. Para iso, adquiriu parte do accionariado de SLEC Holdings, titular dos dereitos comerciais da Fórmula 1, en concreto o 25% das accións que Bambino Holdings posuía en SLEC, o 48% das de Bayerische Landesbank e as de JP Morgan Chase en SLEC, un 14,1%, reunindo así unha porcentaxe total de participacións de arredor do 86% da participación de SLEC. Eses convenios foron aprobados pola Comisión Europea en 2006, pero suxeitos á venda de Dorna Sports para evitar xerar problemas de libre competencia. En palabras da propia comisaria de Competencia, Neelie Kroes: *"Cando as dúas competicións de motor máis importantes da Unión Europea, a Fórmula 1 e MotoGP, acaban en mans do mesmo propietario, existe o risco de que suban os prezos dos dereitos televisivos de ditos eventos, así como reducir as posibilidades de elección para o consumidor final.*

O 28 de marzo de 2006, CVC vendeu a súa participación do 71% en Dorna Sports por un total de 400 millóns de libras (uns 525 millóns de euros) a **Dorna Sports Management**.

### Prácticas cuestionables

En 2005, co crecemento de Internet, Dorna decidiu esixir o pago das acreditacións de prensa dos medios en liña, algo que xerou polémica. A tarifa oscilaba entre os 100 e os 1000 euros. A maioría das publicacións relevantes deron as costas a esta imposición por parte do organizador dos actos.

Notas
-----

1. ↑  "Copia archivada". Arquivado dende o orixinal o 27 de maio de 2006. Consultado o 26 de xuño de 2006.
2. ↑  "MotoGP and World Superbikes brought together". *Crash* (en inglés). 2012-10-02. Consultado o 2023-09-14.
3. ↑  Sam Tremayne (2 de outubro de 2012). "Dorna to organise both World Superbikes and MotoGP from 2013". *autosport.com* (Haymarket Media Group). Consultado o 20 de marzo de 2015.
4. ↑  CVC on track for £400m from enforced disposal of MotoGP - Telegraph
5. ↑  [*Ligazón morta*]

Véxase tamén
------------

### Ligazóns externas

* Sitio web oficial

|  |  |
| --- | --- |
| Control de autoridades | 
* Wd: Q2284548
* WorldCat
* VIAF: 132907993

 |